Bendera putih

Bendera putih dikenali sebagai suatu cara untuk menunjukkan perdamaian atau pengecualian seseorang daripada suatu peperangan. Bendera putih juga menandakan salah satu pihak yang berperang menyerah diri atau menginginkan gencatan senjata. Berdasarkan peraturan peperangan, mereka yang mengibarkan bendera putih dilarang dibunuh. Penggunaan bendera putih pada peperangan sudah dilakukan sejak abad ke-17 ketika peperangan banyak tercetus, terutamanya di Eropah dan Amerika. Walau bagaimanapun, penggunaan bendera putih mempunyai perlambangan berbeza berdasarkan konteks zaman, keadaan serta latar tempat.

 Sejarah 
Catatan pertama penggunaan bendera putih sebagai lambang serah diri tercatat pada zaman Dinasti Han Timur (25-220 M). Dalam Empayar Rom, sejarawan Cornelius Tacitus menyebut tentang bendera putih serah diri pada tahun 109 M. Sebelum itu, tentera Rom akan menyerah diri dengan memegang perisai di atas kepala mereka. Bendera putih digunakan secara meluas pada Zaman Pertengahan di Eropah Barat sebagai lambang serah diri. Warna putih digunakan secara umum untuk menunjukkan seseorang dibebaskan daripada pertempuran; bentara membawa tongkat istiadat putih, tahanan atau tebusan yang ditangkap dalam pertempuran akan melekatkan sehelai kertas putih di topi mereka, dan pasukan pengawal yang telah menyerah dan dijanjikan jalan selamat akan membawa tongkat putih.

Penggunaannya mungkin telah tersebar merentasi benua; sebagai contoh, perekod sejarah Portugis, Gaspar Correia (pada 1550-an) mendakwa bahawa pada tahun 1502, seorang penguasa India, Zamorin dari Calicut menghantar perunding yang membawa "kain putih yang diikat pada tongkat", "sebagai tanda kedamaian", kepada musuhnya Vasco da Gama. Pada 1625, Hugo Grotius dalam tulisan De jure belli ac pacis (Mengenai Hukum Perang dan Perdamaian), salah satu teks dasar undang-undang antarabangsa, mengiktiraf bendera putih sebagai "tanda yang telah mendapat pengiktirafan penggunaannya"; yakni "tanda diam-diam menuntut rundingan, dan dianggap permintaan wajib seperti mana kalau dilafazkan".

 Pandemik COVID-19 

Pada Jun 2021, rakyat Malaysia melancarkan sebuah gerakan isyarat kecemasan dengan cara mereka yang terdesak secara kewangan dan memerlukan makanan serta barang keperluan untuk mengibarkan bendera putih di luar kediaman mereka susulan perkembangan pandemik COVID-19 negara.

 Rujukan 

Kategori:Hukum perang
Kategori:Bendera antarabangsa